정조 15년
辛亥三月十五日卯時上御熙政堂朝講次對同爲入侍時領事蔡濟恭特進官鄭昌順洪良浩同知趙鼎鎭大司憲趙宗鉉參贊官徐美修侍讀官朴奎淳檢討官金熙采正言金履喬記事官李海隣洪樂游徐有聞同副承旨孟至大假注書趙台榮事變假注書洪秀晩左參贊金華鎭兵曹判書金文淳禮曹判書李致中刑曹判書權行副司直趙心泰訓鍊都正徐有大行副司直金持默以次進伏訖上曰進講可也奎淳自天命之謂性止右第二章進讀上新受音訖上曰各陳文義可也奎淳曰人主一心卽中和之本而其未發而爲體則本源瀅澈如鑑之空至理純一如衡之平其已發而爲用則垂其九鼎之重臨乎萬仞之上安排於不住不着之地在審其所向而已一或不審而有所倚向則大勢輒隨以傾臣僚覘其意而從之如風之靡民庶因其勢而趨之如水之下遂不得推移運轉於大公至正之域疵政弊法職此而無所不至至于偏重偏倚之後試欲掌運而手正則雖壯士亦必血指脫腕而終不得會歸有極妥帖如欹器之平則正焉未發之中已發之和始不過差先於毫釐之頃而乍謬之勢莫可救正此所謂危微之分界也伏願必於未發已發之際深念其所以然之故克審其傾向之方務全其中和之本焉上曰所奏好矣熙采曰中庸一書無非理學極工也句句文義字字文義欲陳文義如臣魯莽何敢率爾仰奏而就以愼獨上言之愼獨二字非但學者之工夫最是人君用功處也廣廈細氊之上涓淵蠖濩之中雖若堅持而固守然而此心每易走作故禹孜湯敬未必無間斷之慮堯傳舜授所以有允執之戒是乃學者愼獨之工則易而人君愼獨之工則尤難也方今聖學高明凡於性理工夫顧何敢有所加勉而惟其一心之微萬幾之繁或不無撓奪之牿喪之之患毋曰聖學之已臻高明益勉愼獨上極工日新又新聖而益聖是臣區區之望也上曰所陳亦好矣濟恭曰所謂天命之謂性者卽是指道之大原也第二章只言道而不復論天命之性者此亦出於孔聖不言性與天道之義也子思子亦是孔門弟子也故只就其人事喫緊處於一道字上如是立言所謂道者原其大本則上而爲天命之性下而爲禮樂刑政之本禮樂刑政雖屬於人事實關於天命若於天命上鞭辟做工則禮樂刑政自可以修擧矣伏願聖上體念焉上曰所陳好矣昌順等曰玉堂領事旣陳文義臣等更無仰達矣命講筵先退上曰下直道臣守令入侍秀晩承命出與慶尙監司鄭大容康翎縣監延東憲偕入進伏濟恭進前奏曰數日日氣和暢此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰吏判旣參講筵而懸病於賓對何也良浩曰臣有區區情勢不敢冒進矣上曰設有情勢向來旣已一出則何可每每逡巡輒煩飭敎乎勿爲先退就備堂班可也仍敎至大曰此後備堂座目吏判毋得懸病事分付敎濟恭曰講筵久未爲之今日卿當以賓對登筵故命朝講矣濟恭曰臣久未登講筵今日承聆玉音下情誠不勝欣幸矣上曰日前海伯狀啓卿見之否濟恭曰臣未及見矣上曰原狀啓持來秀晩承命出持入上曰卿須詳見亦使備堂輪見也濟恭覽訖上曰海西鄕戰之弊爲諸道之最而因渠輩之爭端語到不敢到處民習誠甚痛惡矣然比之關東事則有輕重矣濟恭曰前此雖或有匿名誣人者不過私自搆捏或侵辱官長矣近來則輒以不敢道之說誣人於罔測之科此習若不痛加勘懲則後弊難言矣上曰大抵此等之弊蓋由於朝廷之法紀解弛人無所懲畏而爲道臣守令者不能防微杜漸反多取侮見輕如近來賣鄕事自官長啓其爭端民習至此畢竟處置輒煩朝廷豈非可痛之甚乎誣告人道臣旣已捉得登聞反坐之律在所不已一依原營例用法似宜故昨日狀啓判下如此欲聞卿言姑令置之矣命至大讀奏判下傳敎訖濟恭曰事旣登聞則施以一律在法當然而此與告變有異匿名書之不卽燒火推捉上聞道臣事誠不善爲矣上曰旣曰議送則與匿名投書有異耶道臣之不爲卽地燒火至於登聞誠有罪而近來人此等處輒致張皇不可深責故不爲處分矣今聞卿言亦似然矣濟恭曰故相李元翼於上前手焚凶書今人不可責以故相之事而海伯此事則大段錯誤矣上曰狀啓中言鄕戰匿名俱係一律果是法典耶刑判出去詳問律官以奏通編刑典卷亦爲持入承命出回奏曰問于律官則鄕戰律杖配匿名書律處絞云而考諸刑典則有匿名書不燒火者依律論之文矣上曰所謂依律何律云耶曰杖八十云矣上曰鄕戰之律不過杖配而道啓稱以一律尤涉不審矣濟恭曰臣意則今此誣告人之因一微瑣爭端構人以罔測之說者蓋出於如此然後方可上徹之計以此登聞道臣之失也朝廷則置之初不聞知之科其所究竟勘處一付道臣似爲得宜矣上曰初見道啓予則以爲不得不用法矣卿言儘然矣此事兩言而可決誣一人尙有反坐況以不敢道之說欲殺九人乎依原營例用法則此生道殺人之政也本事旣是匿名書置之勿問特傅生科俾知登徹之計歸於無靈逆折奸萌不敢更售則此刑期無刑之意也二者之中何者爲當道臣勘罪之輕重亦當如何大臣則旣陳所見諸堂亦各奏可也華鎭曰誣告人旣推捉則依誣辭之淺深不可不施以當律道伯之不卽燒火至煩上聞已是錯誤旣燒其書曰以承款者亦未知其明的以此以彼恐不可無罪矣昌順曰雖曰匿名語旣罔測則旣推捉之後不可不用法至於道伯之不卽燒火誠有罪矣良浩曰誣告之罪自有當律恐不可闊狹道伯則旣見其誣語深重究覈登徹恐或無怪矣文淳曰關係旣重則反坐之律恐不容但已道臣事似出於謹愼之過而處置則誠乖當矣鼎鎭曰誣人亦有許多般其所擬律只當準其誣語而施之道臣之前後誤着誠有其罪矣致中曰此而不用法則後弊將無窮反坐律施行決不可已道臣亦不可無罪矣心泰有大持默等曰臣等未及詳見道啓而關係旣深重施以當律無容更議矣上曰更思之刑期無刑較勝於生道殺人只以鄕戰律施行似好而不必自朝廷指揮使道伯勘處宜矣當初海伯若能依法典火其書則豈至於如是葛藤乎初不燒火以至推捉旣推捉而又便燒火旣燒火而旋又登聞可謂節節顚錯燒火後承款不明的之說亦不無所見且誣告人初欲依道啓用反坐之律故道臣不爲處分矣今則誣告人不用法而道臣亦不勘罪則未免失之太寬卿意何如濟恭曰聖敎誠然矣上曰道啓旣不聽施則反坐非所可論而匿名書亦一律不可低仰耶此與原營事有間則只施鄕戰律無妨耶濟恭曰大辟不可不審愼本事旣出於鄕戰施以鄕戰律似得宜矣昌順曰此事不登聞則已旣登聞之後只斷以鄕戰律則此後誣人之習安知不有加於此者乎上曰慮後之道莫如逆折奸萌且今日活一人好矣濟恭曰聖敎及此臣不勝欽歎而愚頑之僞習自當不期變而自變矣命書傳敎曰近來鄕戰之弊日甚纔有原州爭端又有此海伯狀辭大抵本道此弊爲諸道之最所謂議送旣云姓名不以實書則無異於匿而不書初意直欲斷以匿書之處絞本律此蓋懲頑俗兼寓生道殺人之意而更思因一鄕中爭端語到不敢到處奸民誣人之計專在於如是然後可以登徹若使道伯一遵金石之典卽地火其紙則自可爲逆折奸萌之道而道伯之計不出此初旣推捉中又燒火終請用律三層擧措層層橫決若此而何以彈壓一道靜鎭澆俗乎認非匿書則何故燒火如欲燒火則何以推捉旣推捉又登聞而原書徑燒則呈訴人之承款云云亦未知其十分信否揆以法理尤屬不成說黃海監司李時秀爲先罷職鄕戰之律豈必待回下勘斷原狀啓還下送濟恭曰此慶尙左兵使崔東岳狀啓也以爲臣營船艙積沙塡塞實無運船之路今若因其舊基纍石高築則潮頭成嶼之沙不待疎掘自可潰散尺量役處則兩水合築處爲一百九十三步港口改築處爲二百十三步減附近東萊機張蔚山等邑軍丁量入劃給董役完築本營能櫓軍之在東萊兼役者爲七百六十七名今若使該府査正則不難矯救別般知委査括充丁不然則分排移送於七十餘州則實非大段生弊者請令廟堂稟處矣邊上待變之地船艙之積沙塡塞雖甚可悶水道變遷本來無常沿海營邑此等之弊無處不然今難容易改焉且三邑軍丁調發亦甚重難狀中所請姑爲置之能櫓軍之疊役在所矜恤分送列邑雖非可論若自萊府極意搜括則似不無充額之道分付該道道臣使該府使各別査正俾無疊役稱冤之弊何如上曰依爲之出擧條濟恭曰度支鑄錢旣有每年擧行之令甲而以前判書之不爲始役所貿松明及炭數年積置若過今夏則將有朽爛空棄之慮云不特近萬兩財力之歸於無用誠爲可惜旣已定式之後該曹之漫不奉行亦涉未安分付度支今年內量宜擧行恐不可已矣上曰依爲之出擧條昌順曰尙方官員本是四員而一員監刈出去主簿別提皆是檢書官除本仕目下入直只有僉正一人闕內直所例不得假官替入苟有事故誠爲難處檢書官中一員以閑司相換以爲推移入直之地何如上曰依爲之出擧條致中曰北道各陵奉審事取考謄錄則自前皆以五年一次擧行甲午以後因有事未得擧行至壬寅筵稟擧行壬寅以後尙未奉審恰滿十年矣旣有考奏之命敢此仰達矣上曰大臣之意何如濟恭曰陵寢奉審事體雖重北路荐歉之餘時値農節使星來往恐有非時之歎矣上曰待秋成進去可也出擧條致中曰麗王陵奉審今春爲之之事有命發遣郞官使之摘奸乎敢達矣上曰待秋成擧行可也出擧條致中曰溫陵碑石役事事昨年有待春擧行之成命而恭陵順陵亦無碑石溫陵則有先爲擧行之命何以爲之乎旣有考奏之命敢此仰達矣上曰待秋成擧行可也出擧條心泰曰含春苑墻垣今已畢修補而庚子改築之後至乙巳四月而修補之役自三軍門擧行矣乙巳秋爲始移送繕工一款今無文跡之可據不敢指的仰對而第以今番修補時所見言之當初築墻非不堅固而自營繕修補未免有名無實以致罅源缺落殆無完處從今以往頹破改築及大修補時則自三軍門容其所入以戶料兵布受來擧行春秋小小修繕之役依乙巳以前前例各自定界爲之恐合事宜以此出擧條擧行何如上曰依爲之出擧條上曰課講入侍秀晩承命出與右承旨李晩秀一提學吳載純檢校直提學徐浩修偕入進伏上曰上言事兵判已申飭乎予意始慮民隱之壅遏爲廣呼籲之路矣近來屑越猥雜極矣此後雖或有闊狹之道而弊極不可不矯城內動駕時依頃日筵敎各別申禁近聞遐方小民微事輒稱上言云勿論本事曲直道臣守令預加禁飭亦隨卽嚴治事登筵諸臣各布今筵下敎於所親知嶺伯亦方登筵知悉可也文淳曰該曹覆啓時猥雜之類若竝拔去則豈有每每煩聽之理乎致中曰雲門寺許墾事守禦使在禮判時有筵稟行會者尙未得擧行在臣曹大關利益在民邑少無弊端更爲申飭使之起耕恐好矣上曰果無貽弊之端乎昌順曰雲門本是大刹今則寺廢僧徒輩皆願起耕云矣上曰嶺伯今適參聞到營後詳探物情如係難便條列狀聞不然則仍令入墾可也曰無冤錄諺解已正書使之刊行乎上曰此書若善爲諺釋則豈比尋常冊子而翻諺之際雖一字一讀若失本旨則反不如初不刊行矣左相見之乎濟恭曰臣未及見矣上曰然則送于左相詳覽後入梓可也曰向日勳裔擊錚事非但猥越亦甚爽誤勿施似宜矣上曰近來勳府事誠可悶與親功臣在府時亦豈不有異乎忠義衛番錢之弊不一其端名以忠義則反不如平民此後更有此等之弊則勳府堂郞難免重勘自卿曹以此措辭文移可也上曰三司進前可也宗鉉進伏晩秀曰三司進伏之際大司憲則進前而正言金履喬校理朴奎淳修撰金熙采不爲隨進竝推考何如上曰依爲之出擧條宗鉉履喬奎淳等曰請黜置罪人鄭致達妻亟令王府快正典刑上曰不允宗鉉履喬奎淳等曰請物故罪人德相亟施孥籍之典上曰不允宗鉉履喬奎淳等曰請逆賊尙喆依律處斷上曰不允宗鉉履喬奎淳等曰一行刀削上曰不允宗鉉履喬曰請遲晩後物故罪人啓能亟施孥籍之典趾賊等凶種夬施邦刑養遂獻遂會遂李觀源竝令王府設鞫得情上曰不允宗鉉履喬曰請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允宗鉉履喬曰請物故罪人國榮亟施孥籍之典上曰不允宗鉉履喬曰請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法上曰不允宗鉉曰請爲奴罪人金壽賢河翼龍竝令王府設鞫得情夬正王法上曰不允履喬曰請爲奴罪人金壽賢河翼龍竝令王府設鞫得情夬正王法上曰不允履喬曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允履喬曰請逆賊尙魯亟施孥戮之典上曰不允晩秀曰正言金履喬問備之後宜卽引避而只傳前啓仍卽就座大損臺體從重推考何如上曰依爲之出擧條履喬曰臣姿識魯莽本不合於淸朝耳目之任新入臺地觸事生疎都憲進前之時未及隨後承宣請推之後又未及引避荐遭問備惶愧冞切何可仍冒臺次乎請命遞斥臣職上曰勿辭亦勿退待上曰下直道臣以下進前大容等進伏命奏職姓名訖敎大容曰本道素稱諸道中難治予則以爲鄒魯之鄕民俗樸厚本非難治云耳道臣曾經繡衣必熟諳本道事情乃叔才任道內弊邑有矯革之效按藩之方想不待加勉且懲貪莫如奬廉毋思只免於懲貪之典必務得與於奬廉之科深體前席諄勤之意另圖對揚之方好矣敎東憲曰爾以再昨年都監郞廳獨未除邑故今此特點意有在焉下去後必須善爲可也命大容等宣諭訖上曰康翎縣監當日辭朝出榻敎濟恭曰統帥作闕而無可代之人誠可悶矣上曰如趙圭鎭何如濟恭曰亦未知其合當矣上曰前帥或非可惜乎濟恭曰其遞固可惜且聞摠使言本事亦不無所以然矣上曰摠使詳陳可也有大曰北閫軍兵有營屬府屬習操與官門聚點條件各異今番擧行似與疊役有異但該閫狀啓語未別白矣命書傳敎曰以師律爲歸重非不知惜遞也今因大臣言聞摠帥所奏前例旣如此則未可謂之疊役罪名宜有分揀之擧前北兵使李潤慶處分傳旨自政院爻周命次對諸臣先退仍命開講抄啓文臣沈能迪等以次進講講訖晩秀曰來十七日月食救食時觀象監提調當爲進參而提調李命植沈豐之俱有身病云合有變通之道本監官員來言故敢此仰達矣上曰許遞前望單子入之可也出擧條命退諸臣以次退出